35 ಪೈಸೆಗೆ ಇಳಿದ ಎಪಿಎಂಸಿ ಸೆಸ್: ಮುಷ್ಕರ ಹಿಂಪಡೆಯುವ ಬಗ್ಗೆ ಇಂದು ನಿರ್ಧಾರ ಕಲಬುರ್ಗಿ: ಕೃಷಿ ಉತ್ಪನ್ನ ಮಾರಿಕಟ್ಟೆ ಆವರಣದಲ್ಲಿ ನೂರಕ್ಕೆ 1ರಷ್ಟು ಇದ್ದ ಸೆಸ್ ಅನ್ನು 35 ಪೈಸೆಗೆ ಇಳಿಸಿದ ರಾಜ್ಯ ಸರ್ಕಾರದ ನಿರ್ಧಾರ ಸ್ವಾಗತಾರ್ಹ. ಆದರೆ, ಈ ಬಗ್ಗೆ ಸಚಿವರು ಅಧಿಕೃತ ಪತ್ರ ಹೊರಡಿಸದ ಕಾರಣ ನಾವು ಮುಷ್ಕರ ಕೈ ಬಿಡಬೇಕೆ, ಬೇಡವೇ ಎಂದು ಶುಕ್ರವಾರ ಜುಲೈ 24 ನಿರ್ಧರಿಸುತ್ತೆವೆ ಎಂದು ಎಚ್ಕೆಸಿಸಿಐ ಅಧ್ಯಕ್ಷ ಅಮರನಾಥ ಪಾಟೀಲ ತಿಳಿಸಿದ್ದಾರೆ. ಗುರುವಾರ ನಡೆದ ಸಚಿವ ಸಂಪುಟ ಸಭೆಯಲ್ಲಿ ಸೆಸ್ ವಿಚಾರವಾಗಿ ನಡೆದ ಚರ್ಚೆಯಲ್ಲಿ ಸಚಿವ ಜೆ.ಸಿ. ಮಾಧುಸ್ವಾಮಿ ಅವರು, ಮಾರುಕಟ್ಟೆ ಪ್ರಾಂಗಣದಲ್ಲಿ ನಡೆಯುವ ವ್ಯಾಪಾರದ ಮೇಲಿನ ಸೆಸ್ಅನ್ನು 35 ಪೈಸೆಗೆ ಇಳಿಸಿದ್ದಾಗಿ ಹೇಳಿದರು. ಇದಕ್ಕೆ ಸಂಪುಟದ ಒಪ್ಪಿಗೆ ಕೂಡ ನೀಡಲಾಗಿದೆ. ಪ್ರಾಂಗಣದ ಹೊರಗೆ ಪೂರ್ಣ ಸೆಸ್ ತೆಗೆದುಹಾಕಿದ್ದರಿಂದ ಒಳಗೂ ಸೆಸ್ ತೆಗೆಯಬೇಕು ಎಂದು ಆಗ್ರಹಿಸಿ, ಎಪಿಎಂಸಿ ವರ್ತಕರು 9 ದಿನಗಳಿಂದ ಮುಷ್ಕರ ನಡೆಸುತ್ತಿದ್ದೇವೆ. ಇದಕ್ಕೆ ಸಚಿವರು ಸ್ಪಂದಿಸಿದ್ದು ಸ್ವಾಗತಾರ್ಹ. ಆದರೆ, ಪೂರ್ಣ ಸೆಸ್ ತೆಗೆದುಹಾಕಬೇಕು ಎಂಬ ಬೇಡಿಕೆ ಮುಂದುವರಿಯಲಿದೆ ಎಂದು ಅವರು ಹೇಳಿದರು. ಎಪಿಎಂಸಿ ಮಾರುಕಟ್ಟೆ ಸೆಸ್ ಅನ್ನು ಶೇ 1.5 ರಿಂದ ಶೇ 1 ಕ್ಕೆ ಇಳಿಸಿ ರಾಜ್ಯ ಸರ್ಕಾರ ಕೆಲ ದಿನಗಳ ಹಿಂದೆ ಆದೇಶ ನೀಡಿತ್ತು. ಎಪಿಎಂಸಿ ಕಾಯ್ದೆಗೆ ತಿದ್ದುಪಡಿ ತಂದ ನಂತರ ಮಾರುಕಟ್ಟೆಯಿಂದ ಹೊರಗೂ ಕೃಷಿ ಉತ್ಪನ್ನಗಳ ಮಾರಾಟಕ್ಕೆ ಅವಕಾಶ ನೀಡಲಾಗಿದೆ. ಹೀಗಾಗಿ, ಸೆಸ್ ಪೂರ್ಣ ತಗ್ಗಿಸಬೇಕು ಎಂಬ ಬೇಡಿಕೆ ಇತ್ತು. ಅದಕ್ಕೆ ಸರ್ಕಾರ ಸ್ಪಂದಿಸಿದೆ ಎಂದರು.